За целите на настоящия регламент се прилагат определенията, установени в Делегиран регламент (ЕС) 2020/687.
 Прилагат се също така следните определения:
 а)
 „свиня“ означава животно от копитните видове от семейство Suidae, изброени в приложение III към Регламент (ЕС) 2016/429;
 б)
 „зародишни продукти“ означава семенна течност, овоцити и ембриони на свине, получени от отглеждани свине, предназначени за изкуствено размножаване;
 в)
 „ограничителна зона I“ означава област в държава членка, включена в част I от приложение I, с точно определени географски граници, предмет на специални мерки за контрол на болестта, която е съседна на ограничителни зони II или III;
 г)
 „ограничителна зона II“ означава област в държава членка, включена в част I от приложение II, с точно определени географски граници, предмет на специални мерки за контрол на болестта;
 д)
 „ограничителна зона III“ означава област в държава членка, включена в част I от приложение III, с точно определени географски граници, предмет на специални мерки за контрол на болестта;
 е)
 „свободна от болест държава членка в предходен период“ означава държава членка, в която в предходен период от дванадесет месеца при отглеждани свине не е имало потвърден случай на африканска чума по свинете;
 ж)
 „материали от категория 2“ означава странични животински продукти, посочени в член 9 от Регламент (ЕО) No 1069/2009, получени от отглеждани свине;
 з)
 „материали от категория 3“ означава странични животински продукти, посочени в член 10 от Регламент (ЕО) No 1069/2009, получени от отглеждани свине.
 ГЛАВА II
 СПЕЦИАЛНИ ПРАВИЛА ЗА ОПРЕДЕЛЯНЕТО НА ОГРАНИЧИТЕЛНИ ЗОНИ I, II И III В СЛУЧАЙ НА ОГНИЩЕ НА АФРИКАНСКА ЧУМА ПО СВИНЕТЕ И ПРИЛАГАНЕТО НА СПЕЦИАЛНИ МЕРКИ ЗА КОНТРОЛ НА БОЛЕСТТА ВЪВ ВСИЧКИ ДЪРЖАВИ ЧЛЕНКИ
 Член 3
 Специални правила за определянето на ограничителни и инфектирани зони в случай на огнище на африканска чума по свинете
 В случай на огнище на африканска чума по свинете при отглеждани или диви свине компетентният орган на държавата членка определя:
 а)
 ограничителна зона в съответствие с член 21, параграф 1 от Делегиран регламент (ЕС) 2020/687 и при условията, определени в този член, в случай на огнище на отглеждани свине; или
 б)
 инфектирана зона в съответствие с член 63 от Делегиран регламент (ЕС) 2020/687, в случай на огнище на диви свине.
 Член 4
 Специални правила за определянето на допълнителна ограничителна зона в случай на огнище на африканска чума по свинете при отглеждани или диви свине
 1. В случай на огнище на африканска чума по свинете при отглеждани или диви свине компетентният орган на държавата членка може да определи на базата на критериите и принципите за географско обозначаване на границите на ограничителните зони, установени в член 64, параграф 1 от Регламент (ЕС) 2016/429, допълнителна ограничителна зона, съседна на определената ограничителна зона или инфектирана зона, съгласно посоченото в член 3 от настоящия регламент, и да разграничи тези зони от неограничителните зони.
 2. Компетентният орган на засегнатата държава членка гарантира, че допълнителната ограничителна зона, посочена в параграф 1, съответства на ограничителна зона I, посочена в част I от приложение I в съответствие с член 5.
 Член 5
 Специални правила за вписване на ограничителни зони I в случай на огнище